Správa Komisie Európskemu parlamentu a Rade o kvalite fiškálnych údajov, ktoré vykázali členské štáty v roku 2006 /* KOM/2007/0200 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.4.2007 KOM(2007) 200 v konečnom znení SPRÁVA KOMISIE EURÓPSKEMU PARLAMENTU A RADE O KVALITE FIŠKÁLNYCH ÚDAJOV, KTORÉ VYKÁZALI ČLENSKÉ ŠTÁTY V ROKU 2006 Obsah 1. Východiská 3 2. Hlavné zistenia správ z roku 2006 o deficite a dlhu verejných financií 4 2.1. Včasnosť a úplnosť 4 2.1.1. Včasnosť 4 2.1.2. Úplnosť tabuliek a podporných informácií 4 2.2. Súlad s účtovnými pravidlami a konzistencia štatistických údajov 5 2.2.1. Výmena informácií a vysvetlenia 5 2.2.2. Konzultačné a metodologické návštevy 5 2.2.3. Špecifické odporúčania, vysvetlenia a rozhodnutia Eurostatu 6 2.2.4. Aktuálne metodologické otázky 6 2.2.5. Súlad s relevantnými vládnymi účtami 7 2.3. Uverejnenie 7 2.3.1. Uverejnenie kľúčových ukazovateľov a podrobných výkazových tabuliek 7 2.3.2. Výhrady ku kvalite údajov 8 2.3.3. Dodatky k vykazovaným údajom 9 2.3.4. Prechodné obdobie na klasifikáciu kapitálovo krytých penzijných plánov so stanovenými príspevkami 10 2.3.5. Uverejnenie metaúdajov (súpisy) 10 3. Závery 11 SPRÁVA KOMISIE EURÓPSKEMU PARLAMENTU A RADE O KVALITE FIŠKÁLNYCH ÚDAJOV, KTORÉ VYKÁZALI ČLENSKÉ ŠTÁTY V ROKU 2006 VÝCHODISKÁ V nariadení Rady č. 3605/93[1] článku 8a, ods. 3 sa po jeho revízii v roku 2005 stanovuje, že Komisia (Eurostat) pravidelne informuje Európsky parlament a Radu o kvalite skutočných údajov, ktoré vykázali členské štáty. Správa obsahuje celkové hodnotenie skutočných údajov, ktoré vykázali členské štáty, pokiaľ ide o súlad s pravidlami účtovania, úplnosť, spoľahlivosť, včasnosť a konzistenciu údajov. Toto je prvá správa Európskemu parlamentu a Rade, ktorá sumarizuje hlavné zistenia o kvalite údajov založených na vykazovaní EDP (postup pri nadmernom deficite) o ukazovateľoch o deficite a dlhu prvýkrát. Cieľom správy je poskytnúť celkové hodnotenie štatistických informácií, ktoré právne predpisy vyžadujú od členských štátov. Eurostat pravidelne hodnotí kvalitu skutočných údajov, ktoré vykazujú členské štáty, ako aj relevantných účtov sektora verejných financií, ktoré sa zostavili na základe nariadenia Rady (ES) č. 2223/96 z 25. júna 1996 o Európskom systéme národných a regionálnych účtov v Spoločenstve (ESA95)[2]. Toto hodnotenie sa vykonáva vo väčšine prípadov po prijatí oznámení o postupe pri nadmernom deficite. Ukazovatele o deficite a dlhu posielajú členské štáty Eurostatu dvakrát ročne, a to 1. apríla a 1. októbra. Hodnotenie využíva takisto doplnkové informácie, ako napríklad dotazníky o postupe pri nadmernom deficite a dvojstranné objasnenia členských štátov. S cieľom zabezpečenia stáleho dialógu s členskými štátmi sa následne počas roka uskutočňuje niekoľko ďalších misií postupu pri nadmernom deficite. Táto správa vychádza z hlavných zistení a výsledkov predloženia postupu pri nadmernom deficite členskými štátmi v roku 2006, zameriava sa na aktuálne informácie, t.j. posledné správy (október 2006), a ak je to vhodné, vykonáva porovnanie so správami z apríla 2006. Hlavné závery dialógu v oblasti postupu pri nadmernom deficite a metodologických návštev, ktoré Eurostat uskutočnil počas roka 2006, sa uvádzajú v prílohe. Hlavné zistenia správ z roku 2006 o deficite a dlhu verejných financií Včasnosť a úplnosť Včasnosť Od členských štátov sa požaduje, aby oznamovali Komisii svoju úroveň deficitu a dlhu (plánované a skutočné údaje) najneskôr do 1. apríla a 1. októbra daného roka n[3]. Počas roka 2006 zahŕňalo predkladanie obdobie rokov 2002 až 2006. Ukazovatele za rok 2006 sú údaje, ktoré plánujú vnútroštátne orgány, zatiaľ čo ukazovatele z obdobia 2002-2005 sú konečné, čiastočne konečné, predbežné alebo odhadované. Vo väčšine prípadov boli termíny vykazovania riadne splnené. V druhej časti vykazovania v roku 2006 podali všetky členské štáty, s výnimkou Luxemburska, vlastné údaje najneskôr 30. septembra 2006. Luxembursko oznámilo údaje 3. októbra 2006. Pokiaľ ide o vykazovanie v apríli, Írsko oznámilo svoje ukazovatele po uplynutí termínu, a to 4. apríla 2006. Členské štáty majú vo všeobecnosti tendenciu prepracovať svoje vykazovanie alebo finalizovať svoje tabuľky o postupe pri nadmernom deficite po prvých dodaniach údajov. V apríli 2006 dostal Eurostat 36 prepracovaných dodaní od 19 krajín, zatiaľ čo v októbri 2006 odoslalo 16 krajín[4] 28 prepracovaných dodaní. Väčšina prepracovaných dodaní bola zaslaná v odpovedi na komentáre, technické otázky alebo poznámky, ktoré adresoval Eurostat členským štátom. Úplnosť tabuliek a podporných informácií Úplnosť predkladaných tabuliek je zákonnou povinnosťou a pre Eurostat je nevyhnutná na riadne monitorovanie kvality údajov. Článkom 8a, ods. 2 nariadenia (ES) č. 3605/93 sa ustanovuje, že členské štáty musia poskytnúť Komisii relevantné štatistické informácie, ktoré „konkrétne (...) znamenajú: údaje z národných účtov, súpisy, notifikačné tabuľky v súvislosti s PNS, dodatočné dotazníky a vysvetlenia k oznámeniam.“ Pokiaľ ide o úplnosť predložených tabuliek[5], je potrebné poznamenať, že väčšina členských štátov vypracovala všetky notifikačné tabuľky o postupe pri nadmernom deficite kompletne (napriek tomu, že úplnosť tabuľky 4 zostáva nevyvážená a informácie nie sú kompletné). Pri poslednej notifikácii postupu pri nadmernom deficite v októbri 2006 neuviedlo osem členských štátov prepojenie medzi pracovnou bilanciou a prebytkom/deficitom verejných financií ESA95 pre všetky podsektory alebo za všetky roky, prípadne oznámilo pracovné bilancie zhodné s výškou čistých prijatých pôžičiek/poskytnutých pôžičiek. V súvislosti s tabuľkou 3 o postupe pri nadmernom deficite neposkytli všetky členské štáty požadované rozpisy položiek pôžičiek a vlastného majetku v tabuľke 3A (pre verejnú správu), ktoré rozlišujú obstaranie majetku (vo všeobecnosti zodpovedá úbytku hotovostných finančných prostriedkov) a disponovanie (prírastok hotovostných finančných prostriedkov). Deväť členských štátov neposkytlo rozpisy pôžičiek a šesť členských štátov neposkytlo zatriedenie vlastného majetku. Eurostat požiadal členské štáty aj o vyplnenie dotazníka týkajúceho sa tabuliek výkazov[6]. Všetky členské štáty dotazník predložili[7], zvyčajne spoločne s hláseniami. Úplnosť údajov v odpovediach v apríli sa v porovnaní s októbrom 2006 zlepšila. Niektoré členské štáty však neposkytli niekoľko významných informácií. Napríklad Grécko neposkytlo v októbri 2006 požadované podrobné údaje o privatizácii a Nemecko neposkytlo kvalitatívne odpovede o výdavkoch na armádu. Súlad s účtovnými pravidlami a konzistencia štatistických údajov Výmena informácií a vysvetlenia Počas hodnotiaceho obdobia (tri týždne po termíne vykazovania 1. októbra 2006) sa Eurostat obrátil na vnútroštátne štatistické úrady členských krajín, aby ich požiadal o ďalšie informácie a vysvetlil účtovné pravidlá pre špecifické transakcie. Tento proces zahŕňa niekoľko kôl korešpondencie medzi Eurostatom a vnútroštátnymi úradmi vo veľmi krátkych časových lehotách. Prvé kolo žiadostí o vysvetlenie bolo odoslané 6. októbra (s termínmi niekoľkých dní na zodpovedanie) a druhé kolo bolo odoslané 10. – 12. októbra (s termínmi niekoľkých dní na zodpovedanie). V ojedinelých prípadoch bolo odoslané tretie alebo aj štvrté kolo žiadostí o vysvetlenie. V niektorých prípadoch požiadal Eurostat zrevidované notifikačné tabuľky[8]. V apríli 2006 sa pokračovalo obdobným postupom, prvé kolo žiadostí na objasnenie bolo odoslané 7. apríla 2006 a druhé približne 12. apríla so stanoveným konečným termínom na zodpovedanie stanoveným na 18. apríla 2006. Konzultačné a metodologické návštevy V nariadení (ES) č. 3605/93 sa stanovujú s konzultačnými a metodologickými návštevami. Konzultačné návštevy v členských štátoch sa uskutočňujú pravidelne s cieľom preskúmať vykazované údaje, preveriť metodologické otázky, diskutovať na tému štatistických zdrojov a procesov popísaných v súpisoch a posudzovať súlad s príslušnými účtovnými pravidlami, napríklad o delimitácii verejnej správy, obdobia zaznamenávania a zatriedenia vládnych transakcií a záväzkov. Metodologické návštevy sa za normálnych okolností uskutočňujú len v prípadoch, keď Komisia (Eurostat) určí významné riziká alebo potenciálne problémy v oblasti kvality údajov, predovšetkým ak sa dotýkajú metódy, koncepcií a klasifikácie, ktorá sa uplatňujú na údaje, ktoré sú členské štáty povinné vykazovať. Počas roka 2006 uskutočnil Eurostat tieto konzultačné návštevy: Portugalsko (23.-24. januára), Slovinsko (9.-10. februára), Litva (9.-10. marca), Malta (21. marca), Francúzsko (5. apríla), Belgicko (10. apríla), Cyprus (7. júna), Írsko (4.-5. júla), Maďarsko (20.-21. júla), Dánsko (18. septembra), Grécko (29. septembra), Luxembursko (20. novembra) a Lotyšsko (18.-19. decembra). Zistenia týchto návštev boli zaslané HFV a sprístupnené verejnosti na internetovej stránke Eurostatu v priebehu niekoľkých mesiacov. Metodologická návšteva v Grécku sa uskutočnila dvakrát (29. mája – 2. júna a 27.-29. septembra 2006). V prílohe 2 sa nachádza zhrnutie hlavných záverov a zistení týchto návštev. Okrem toho sa uskutočnili 20.-22. júna konzultačné návštevy v pristupujúcich krajinách (Rumunsko) a 10.-12. júla (Bulharsko). Špecifické odporúčania, vysvetlenia a rozhodnutia Eurostatu Od apríla 2006 konzultovali mnohé krajiny s Eurostatom rôzne oblasti problematiky účtovania týkajúce sa transakcií, ktoré sa vykonali, alebo sú ešte stále vo fáze plánovania. Eurostat poskytuje skôr špecifické odporúčania o operáciách alebo opatreniach, ktoré neboli ešte vykonané, t.j. súvisia viac s plánovanými operáciami (odporúčania ex ante) ako len odporúčania týkajúce sa minulých prípadov (vysvetlenia a rozhodnutia), v súlade s publikovanými usmerneniami pre takéto odporúčania[9]. Eurostat sa v súčasnosti radí s členskými krajinami, aby zistil, či by súhlasili so zverejnením odporúčaní, ktoré im poskytol v priebehu roka 2006. Eurostat plánuje zverejnenie odporúčaní, ktoré poskytol členskými štátom na svojej internetovej stránke špecializovanej na verejné financie (t.j. vo forme listu). Aktuálne metodologické otázky V roku 2006 Eurostat venoval ako zvyčajne pozornosť uplatňovaniu pravidiel ESA95 , ktoré boli predmetom jeho najaktuálnejších rozhodnutí vysvetľujúcich určité metodologické aspekty pravidiel s cieľom zaistiť ich implementáciu členskými štátmi. Aktuálne zverejnené metodologické rozhodnutia Eurostatu sú „Peňažné toky z/do rozpočtu EÚ“ a „výdavky na armádu“. Peňažné toky z/do rozpočtu EÚ Uplatňovanie rozhodnutia Eurostatu vysvetľujúce spracovanie transferov z rozpočtu EÚ do členských štátov[10] mnoho členských štátov ešte len skúma. Väčšina členských štátov vyhlásila, že uplatňujú rozhodnutie Eurostatu v plnom rozsahu, s výnimkou Dánska, Nemecka, Francúzska, Luxemburska a Švédska. Výdavky na armádu Týmto rozhodnutím Eurostatu sa vysvetľuje spôsob evidencie výdavkov na armádu[11]. Zdá sa, že dvadsaťjeden členských štátov vedie evidenciu na základe dodávok (dva členské štáty nevykázali žiadne výdavky na vojenský výstroj a výzbroj) alebo používajú náhradnú premennú, keďže rozdiel oproti hotovostným ukazovateľom je vzhľadom na aktuálnu situáciu v oblasti vojenských zmlúv pravdepodobne zanedbateľný. Zdá sa, že Nemecko a Grécko neuplatňujú rozhodnutie Eurostatu v plnom rozsahu. Obidve tieto krajiny doposiaľ zaznamenávajú výdavky na obstaranie vojenského výstroja a výzbroje výlučne na základe hotovostných prostriedkov. Eurostat nastolil v roku 2006 ďalšie koncepčné otázky všeobecného záujmu. Eurostat v súčasnosti diskutuje s príslušnými odbornými pracovnými skupinami o účtovnom spracovaní otázok, ktoré budú mať vplyv na štatistiku verejných financií: zaisťovacie operácie, ktoré uskutočňuje vláda, platby za používanie ciest, znížené pohľadávky verejných financií, transfer dôchodkových záväzkov a práva na emisie oxidov uhlíka . Všetky (s výnimkou poslednej) boli pôvodne oznámené v tlačovej správe v apríli 2006 a spomenuté aj v tlačovej správe v októbri 2006. Súlad s príslušnými účtami verejných financií S cieľom zabezpečenia súladu s relevantnými ročnými a štvrťročnými účtami sektora verejných financií boli zavedené nové termíny pre oznamovanie – 1. apríla a 1. októbra daného roka, ktoré boli ustanovené nariadením (ES) č. 3605/93. V roku 2006 sa prvýkrát použili nové termíny. Uplatňovanie posudzovania, ktoré uskutočňoval Eurostat v roku 2006 pred publikovaním vykazovania postupu pri nadmernom deficite, zahŕňalo teda systematicky analyzovanie súladu vykazovania postupu pri nadmernom deficite s inými podaniami a relevantnými účtami sektora verejných financií. Napríklad súčty výdavkov a príjmov by mali byť v súlade s vykazovanými ukazovateľmi deficitu. V prípadoch, keď sa vyskytli odchýlky, alebo keď boli údaje o postupe pri nadmernom deficite revidované, požiadal Eurostat členské štáty o zaslanie usporiadaných ukazovateľov o výdavkoch a príjmoch. V tlačovej správe Eurostatu o deficite a dlhu verejných financií boli publikované aj údaje o príjmoch a výdavkoch ako percentuálny podiel z HDP. Celkový súlad údajov o postupe pri nadmernom deficite s vykazovanými účtami verejných financií ESA95 je uspokojivý. V porovnaní s aprílom 2006, keď sa prvýkrát uskutočnil tento úkon, existujú náznaky zlepšovania súladu, najmä z finančnej stránky. Uverejnenie Uverejnenie kľúčových ukazovateľov a podrobných výkazových tabuliek V článku 8g nariadenia (ES) č. 3605/93 uvádza: „Komisia (Eurostat) poskytuje údaje o aktuálnom schodku a dlhu sektora verejnej správy na uplatňovanie Protokolu o postupe pri nadmernom schodku do troch týždňov od oznámenia termínov (...). Údaje sa poskytujú prostredníctvom uverejnenia.“ Údaje o deficite a dlhu verejných financií boli uverejnené 24. apríla 2006 a 23. októbra 2006 (s výnimkou plánovaných údajov na rok 2006)[12]. Uverejnené údaje sú uvedené v prílohe 1. Eurostat uvedie 23. októbra 2006 všetky oznamovacie tabuľky podľa toho, ako mu ich oznámili členské štáty vo svojom poslednom podaní na svojej internetovej stránke v časti vládne financie. Eurostat na svojej internetovej stránke[13] takisto zverejní výročnú štatistiku vládnych financií, ktoré tvoria spolu s informáciami o úprave bilančných tokov podklad pre údaje o postupe pri nadmernom deficite za členské štáty, eurozónu a EÚ – 25. Zverejňujú sa aj štvrťročné príjmy a výdavky, štvrťročné finančné správy a štvrťročné ukazovatele o dlhu verejných financií. V súlade s nariadením (ES) č. 3605/93 by mali členské štáty zverejniť svoje skutočné údaje o deficite a dlhu. Len trinásť členských štátov oznámilo Eurostatu, že zverejňujú alebo začínajú zverejňovať všetky oznamovacie tabuľky (Belgicko, Dánsko, Estónsko, Írsko, Cyprus, Lotyšsko, Maďarsko, Holandsko, Rakúsko, Portugalsko, Fínsko, Švédsko a Spojené kráľovstvo). Aj keď sa zdá, že stále existuje dostatočný priestor na zlepšenie, pozitívnym prvkom je, že v porovnaní s aprílom 2006 zverejňuje v súčasnosti oznamovacie tabuľky ďalších šesť štátov. Výhrady ku kvalite údajov V októbri 2006 odvolal Eurostat výhrady k údajom o ukazovateľoch z apríla 2006 vykazovaným Belgickom a Gréckom a žiadne výhrady neboli vznesené. V prípade Belgicka boli výhrady odvolané po doplnení údajov za rok 2005 zo strany Eurostatu (pozri časť 2.3.3). Vo výhrade z apríla 2005 sa uvádza, že: „Eurostat usudzuje, že prevzatie dlhu železničnej spoločnosti SNCB vo výške 7400 miliónov EUR vládou v roku 2005 musí podľa pravidiel ESA95 viesť k prevodu kapitálu z vlády na SNCB s dosahom na vládny deficit v rovnakej výške (2,5% HDP). Belgický štatistický úrad však informoval Eurostat o zámere belgickej vlády zaviesť právny predpis na retroaktívne vyhlásenie tejto operácie za neplatnú. Pred ďalším vykazovaním postupu pri nadmernom deficite v októbri 2006 sa musia vysvetliť účtovné dôsledky tejto transakcie. V prípade Grécka boli vyjadrené výhrady k vykazovaným údajom v septembri 2005 a apríli 2006 takisto odvolané. Nasledovalo to po zisteniach metodologických návštev, ktoré sa uskutočnili v júni 2006 a septembri 2006, ktoré sa týkali zaúčtovania transakcií v rámci rozpočtu EÚ, účtov sociálneho zabezpečenia a mimorozpočtových zdrojov a objemov iných pohľadávok a záväzkov, čo viedlo k výraznej úprave deficitu Grécka za obdobie 2002-2005. Vo výhrade z apríla 2006 sa uvádza, že: „Napriek nedávnemu zlepšeniu v štatistických postupoch a dobrej spolupráci medzi Eurostatom a vnútroštátnym štatistickým úradom Grécka sa problematika dotýka naďalej štátnych účtov Grécka štrukturálnej a systémovej povahy. Eurostat vykoná v nasledujúcich týždňoch metodologickú návštevu s cieľom vysvetlenia nevyriešených problémov.“ V tlačovej správe z 26. septembra 2005 bola výhrada k údajom Grécka uvedená takto: „ Niektoré otázky týkajúce sa zaznamenávania transakcií EÚ, účtov sociálneho zabezpečenia a sumy pohľadávok a záväzkov za obdobie 2002-2004 ostávajú nevyriešené.“ Zmeny vykazovaných údajov V roku 2006 zmenil Eurostat fiškálne údaje, ktoré vykázali tri členské štáty (Belgicko[14], Francúzsko a Spojené kráľovstvo). V októbri 2006 boli k údajom, ktoré vykázalo Belgicko a Spojené kráľovstvo, vykonané zmeny. Eurostat rozhodol aj o nepoužívaní údajov o HDP, ktoré vykázalo Grécko v októbri 2006 a vzhľadom na rozmer a komplexnosť tejto revízie vykonáva Eurostat kompletné overovanie údajov o HDP. V apríli 2006 boli vykonané zmeny údajov, ktoré vykázalo Spojené kráľovstvo, a ukazovateľov o deficite, ktoré vykázalo Francúzsko. Vysvetlenia, ktoré poskytol Eurostat pri vykazovaní v apríli a októbri boli[15]: Vykazovanie postupu pri nadmernom deficite z októbra 2006 Belgicko : „Eurostat doplnil údaje o deficite a dlhu, ktoré oznámilo Belgicko za rok 2005 v súvislosti s prevzatím dlhu železničnej spoločnosti SNCB vo výške 7400 miliónov EUR (2,5 % HDP) vládou (FIF - Fonds de l'Infrastructure Ferroviaire) v roku 2005. V súlade s pravidlami ESA95 je dosah na vládny deficit v číselnom vyjadrení rovnaký; dosah na vládny dlh na konci roka 2005 je vo výške 5200 miliónov EUR (1,7 % HDP)“. Táto otázka súvisí s účtovným dosahom reštrukturalizácie belgických železníc, kedy sa spoločnosť SNCB rozdelila na niekoľko subjektov, najmä: prevádzkovateľa (SNCB), manažéra infraštruktúry (Infrabel) a špecifického subjektu (FIF), ktorý prevzal veľkú časť starého dlhu SNCB voči trhu vo výške 7400 miliónov EUR (2,5 % HDP). Na základe analýzy krokov operácie sa Eurostat domnieva, že FIF musí byť zaradený do verejnej správy a z toho dôvodu by sa mal dlh vo výške 7400 miliónov EUR považovať za dlh verejných financií. Okrem toho sa Eurostat domnieva, že tento nárast dlhu by sa mal odraziť na deficite, keďže toto prevzatie dlhu nespĺňa podmienky na udelenie jednej z troch výnimiek, ktoré sa umožňujú článkom 5.16 ESA95 (privatizácia, kvázi korporácia alebo zrušenie jednotky). Spojené kráľovstvo (identické vyjadrenie bolo publikované aj v apríli 2006) : „Eurostat doplnil údaje, ktoré oznámilo Spojené kráľovstvo za obdobie 2002-2005 z dôvodu súladu pri výnosoch z registrácie licencií UMTS. Vedie to k nárastu deficitov verejných financií za roky 2002, 2004 a 2005 (ako aj za finančné roky 2002/03, 2004/05 a 2005/06) o 1045 miliónov GBP (0,1% z HDP) a za rok 2003 (finančný rok 2003/04) o 1044 miliónov GBP (0,1% HDP). Vo vykazovaných ukazovateľoch dlhu nenastala žiadna zmena.“ Túto zmenu údajov, ktorú oznámilo Spojené kráľovstvo, vykonal Eurostat v rámci bežného postupu v minulých rokoch, a odráža skutočnosť, že vnútroštátne štatistické úrady oznamovali naďalej údaje bez zohľadnenia rozhodnutia Eurostatu z roku 2000 o klasifikácii výnosov z mobilných licencií UMTS. Na základe tohto rozhodnutia musia byť takéto výnosy zaznamenané ako výnosy znižujúce deficit v roku pridelenia licencií, zatiaľ čo Spojené kráľovstvo oznamuje takéto výnosy ako výnosy, ktoré vznikajú počas celej doby trvania licencií. Grécko : „Na účely tejto notifikácie postupu pri nadmernom deficite využíva Eurostat ukazovatele HDP oznámené v apríli 2006, a nie revidované údaje HDP, ktoré oznámili štátne orgány Grécka 1. októbra 2006. Vzhľadom na rozsah a komplexnosť revidovaných údajov HDP (nárast o 25 % v porovnaní so starými ukazovateľmi) vykoná Eurostat kompletné overenie údajov HDP ihneď po tom, ako Grécko poskytne úplný súpis zdrojov a metód, ktoré sa využívajú na nové výpočty“. Vykazovanie EDP z apríla 2006 Francúzsko: „Eurostat doplnil údaje o deficite, ktoré oznámilo Francúzsko za rok 2005 vzhľadom na opätovnú klasifikáciu finančnej injekcie do železničnej spoločnosti SNCF v objeme 250 miliónov EUR (0,01 % HDP) na kapitálový prevod. Vo vykazovaných ukazovateľoch dlhu nenastala žiadna zmena." Francúzska vláda zrealizovala dotáciu do SNCF Fret, ktorú Komisia považovala za kompatibilnú štátnu pomoc. Klasifikácia takejto transakcie ako kapitálového prevodu alebo ako obstarania vlastného majetku závisí skôr od podstaty ako od formy operácie a najmä od toho, či pokrýva tento úkon straty z minulého obdobia, alebo či je konanie vlády podobné konaniu súkromného investora. Eurostat sa domnieva, že vzhľadom na rôzne činitele prípadu, predovšetkým rozhodnutie Komisie č. K(2004)3955 o štátnej pomoci, nie je táto operácia investičného typu a mala by byť zaúčtovaná ako kapitálový prevod. Prechodné obdobie na klasifikáciu kapitálovo krytých penzijných plánov so stanovenými príspevkami V prílohe k svojej tlačovej správe poskytol Eurostat ako zvyčajne informácie o odhadovanom účinku svojho rozhodnutia o sektorovej klasifikácii kapitálovo krytých penzijných plánov so stanovenými príspevkami pre členské štáty, ktoré využívajú prechodné obdobie do marca 2007. Na konci prechodného obdobia bude nutné revidovať ukazovatele o deficite a prebytku za rok 2005, ktoré vykázali členské štáty a ktoré zverejnil Eurostat, takto[16]: V prípade Dánska bude prebytok revidovaný nadol o 0,9 % HDP na 4,0 % HDP, v prípade Maďarska bude deficit revidovaný nahor o 1,3 % HDP na 7,8 % HDP, v prípade Poľska bude deficit revidovaný nahor o 1,9 % HDP na 4,4 % HDP a v prípade Švédska bude prebytok revidovaný nadol o 1,0% HDP na 2,0 % HDP. Dlh sa bude upravovať nahor o 0,3 % HDP pri Dánsku, o 3,9 % HDP pri Maďarsku, o 5,3 % HDP pri Poľsku a o 0,6 % HDP pri Švédsku. Rôznorodý vplyv na dlh vyjadruje rôzne stratégie, ktorými sa riadi investovanie týchto fondov do vládnych dlhopisov alebo iných aktív, ako napríklad do dlhopisov, ktoré vystavujú iné ako štátne orgány alebo akcie. Uverejnenie metaúdajov (súpisy [17]) Dánsko, Francúzsko, Rakúsko, Fínsko a Spojené kráľovstvo oznámili, že už uverejnili svoje súpisy, zatiaľ čo Belgicko, Estónsko, Grécko, Írsko, Cyprus, Lotyšsko, Litva, Luxembursko, Holandsko, Poľsko, Slovinsko a Švédsko oznámili svoj zámer uverejniť ich v najbližšom čase. Publikovanie súpisov, ktoré budú uverejnené na internetovej stránke Eurostatu v priebehu roka 2007, je záväzné v zmysle nariadenia. Závery Vo všeobecnosti sa počas roka 2006 dosiahol pokrok v zlepšovaní kvality fiškálnych údajov, členské štáty zasielali Eurostatu komplexnejšie informácie v obidvoch notifikačných tabuľkách pri oznamovaní postupu pri nadmernom deficite a v dotazníkoch, ktoré s notifikačnými tabuľkami súvisia. Celková konzistencia údajov o postupe pri nadmernom deficite s vykazovanými vládnymi účtami ESA95 je v súčasnosti uspokojujúca a v porovnaní so situáciou v apríli 2006 sa zlepšuje najmä po finančnej stránke . V tejto súvislosti poklesol v priebehu roka 2006 počet výhrad k vykazovaným údajom a tie výhrady, ktoré vyjadril Eurostat v apríli 2006, sa následne stiahli v októbri 2006. V októbri 2006 neboli uverejnené žiadne nové výhrady k údajom. V kontexte takej náročnej štatistickej sústavy napriek tomu pretrvávajú niektoré problémy, pokiaľ ide o súlad s účtovnými pravidlami a kvalitu niektorých poskytnutých štatistických informácií. Z toho dôvodu žiada Komisia členské štáty, aby pokračovali v investovaní do kvality štatistiky vládnych financií s cieľom zabezpečiť požiadavky zmluvy. Iba takto možno dosiahnuť želanú úroveň kvality, pokiaľ ide o súlad s účtovnými pravidlami, úplnosťou, spoľahlivosťou, včasnosťou a konzistenciou údajov o verejných financiách. [1] Ú. v. ES L 332, 31.12. 1993, s. 7 nariadenie naposledy zmenené a doplnené nariadením Rady (ES) č. 2103/2005 (Ú. v. ES L 337, 22.12.2005, s. 1). [2] Ú. v. ES L 310, 30.11.1996, s. 1 nariadenie zmenené a doplnené nariadením Európskeho parlamentu a Rady (ES) č. 1267/2003 zo 16. júna 2003 (Ú. v. ES L 180, 18.07.2003, s. 1). [3] článok 4, ods. 2 a 3 nariadenia (ES) č. 3605/93. [4] V porovnaní s 19 revidovanými dodaniami, ktoré uskutočnilo v septembri 2005 10 krajín a 15 novými dodaniami, ktoré uskutočnilo v marci 2005 osem krajín. [5] Tabuľky pri oznamovaní postupu pri nadmernom deficite sú zložené zo sústavy štyroch tabuliek, ktoré zahŕňajú hlavné súhrnné údaje, ako napríklad rozpis deficitu/prebytku verejných financií podľa podsektorov, dlh rozdelený podľa finančných nástrojov a HDP (tabuľka 1), položky, ktoré vysvetľujú prepočet medzi pracovnou bilanciou každého podsektora na bilanciu verejných financií na základe ESA95 (tabuľky č. 2) alebo závislosť medzi bilanciou verejných financií a zmenou úrovne dlhu (tabuľky č. 3), takisto podľa podsektorov. Tabuľka 4 pokrýva mnoho ukazovateľov, ktoré sa špecificky nespomínajú v právnych predpisoch, ale ktoré sa členské krajiny zaviazali oznamovať Komisii („obchodné úvery a zálohy na platby“, hrubý národný dôchodok a rozdiel medzi nominálnou hodnotou a súčasnou hodnotou dlhu). Obsah týchto tabuliek sa nachádza na internetovej stránke Eurostatu, ktorá sa špecializuje na verejné financie:(http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL) [6] Tento dotazník sa skladá zo siedmich častí, ktoré vyžadujú kvantitatívne informácie v niekoľkých oblastiach, ako napríklad transakcie s rozpočtom EÚ, štátne záruky, zrušenia dlhu, kapitálové dotácie štátu verejným podnikom atď. [7] Cyprus vyplnil dotazník prvýkrát v októbri 2006. [8] Pozri časť 2.1. [9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF [10] „Spracovanie prevodov z rozpočtu EÚ do členských štátov“ z 15. februára 2005 (tlačová správa Eurostat 22/2005). [11] „Evidencia výdavkov na vojenský výstroj a výzbroj“ z 9. marca 2005 (tlačová správa Eurostat 31/2006). [12] Tlačové správy Eurostat č. 48/2006 a 139/2006. [13] Časť Verejné financie (v prevádzke od apríla 2006) na internetovej stránke Eurostatu poskytuje verejný prístup k informáciám o štatistikách pre postup pri nadmernom schodku a relevantných účtoch vládneho sektora, vrátane oznamovaných údajov a relevantných účtov, metodologických rozhodnutí a manuálov a zistení dialógových návštev k postupu pri nadmernom schodku:(http://epp.eurostat.cec.eu.int/portal/page?_pageid=2373,47631312,2373_58674332&_dad=portal&_schema=PORTAL). [14] Belgicko sa proti zmene údajov Eurostatom odvolalo na Súde prvého stupňa (vec T-403/06, Belgicko/Komisia). [15] V súlade s článkom 8h, ods. 2 nariadenia Rady (ES) 3605/93 môže Komisia (Eurostat) zmeniť a doplniť skutočné údaje, ktoré vykázali členské štáty a poskytnúť zmenené a doplnené údaje a zdôvodnenie zmeny a doplnenia v prípadoch, keď existuje dôkaz, že skutočné údaje, ktoré vykázali členské štáty, nie sú v súlade s požiadavkami článku 8a, ods. 1. [16] Klasifikácia týchto penzijných fondov mimo ústrednej štátnej správy pre údaje oznámené počnúc aprílom 2007 bude viesť k nárastu deficitu / zníženiu prebytku spolu s nárastom úrovní dlhu. [17] Súpisy metód, postupov a zdrojov, ktoré sa využívajú na zostavenie údajov o skutočnom deficite a dlhu a súvisiacich vládnych účtov